钦定古今图书集成/理学汇编/学行典/第057卷 > 礼记 > 《表记》
## 钦定古今图书集成/理学汇编/学行典/第057卷 > 礼记 > 《表记》

《义》者，天下之制也。

〈陈注〉应氏曰：“义之体方而严，裁割事物而人心凛然知所畏，故曰制。”〈大全〉严陵方氏曰：“义足以方外，故曰天下之制。”

义有长短小大。

〈陈注〉言义无定体，在随事而制其宜也。〈大全〉蓝田吕氏曰：“义无定体，唯其所宜而已。宜长则长，宜短则短，宜大则大，宜小则小，如孔子可以仕则仕，可以止则止，可以久则久，可以速则速。《礼》有以高为贵者，以下为贵者，有以大为贵者，以小为贵者之类是也。”